相和歌辭 苦戰遠征人
作者：鮑溶
朝代：唐

paragraphs: 征人歌古曲，攜手上河梁。
李陵死別處，杳杳玄冥鄉。
憶昔從此路，連年征鬼方。
久行迷漢曆，三洗氊衣裳。
百戰身且在，微功信難忘。
遠承雲臺議，非勢孰敢當。
落日弔李廣，白身過河陽。
閑弓失月影，勞劒無龍光。
去日始束髮，今來髮成霜。
虛名乃閑事，生見父母鄉。
掩抑大風歌，裴回少年場。
誠哉古人言，鳥盡良弓藏。